Eiropas Parlamenta rezolūcija par situāciju Baltkrievijā pirms 2006.gada 19.martā paredzētajām prezidenta vēlēšanām



Oficiālais Vēstnesis 290 E , 29/11/2006 Lpp. 0404 - 0407



P6_TA(2006)0066 Baltkrievija Eiropas Parlamenta rezolūcija par situāciju Baltkrievijā pirms 2006. gada 19.martā paredzētajām prezidenta vēlēšanām Eiropas Parlaments, - ņemot vērā tā iepriekšējās rezolūcijas par situāciju Baltkrievijā, īpaši 2005. gada 10.marta rezolūciju par Baltkrieviju [1], 2005. gada 7. jūlija rezolūciju par politisko situāciju un plašsaziņas līdzekļu neatkarību Baltkrievijā [2] un 2005. gada 29. septembra rezolūciju par Baltkrieviju [3], - ņemot vērā tā 2001. gada 5. jūlija rezolūciju par Baltkrieviju [4], ko pieņēma 2001. gadā pirms prezidenta vēlēšanām, un Parlamentārās Troikas, kas sastāvēja no Eiropas Parlamenta deputātiem, EDSO Parlamentārās asamblejas un Eiropas Padomes Parlamentārā asamblejas locekļiem, 2000. gada 16. oktobra ziņojumu par politisko situāciju Baltkrievijā prezidenta vēlēšanu 15. oktobrī gaismā un 2001. gada 4. oktobra ziņojumu par prezidenta vēlēšanām, kurus publicēja pēc 2000. gada vispārējām vēlēšanām un prezidenta vēlēšanām 2001. gadā 4. oktobrī, kā arī Eiropas Padomes Parlamentārās asamblejas 2006. gada 26. janvāra rezolūciju par situāciju Baltkrievijā prezidentu vēlēšanu priekšvakarā, - ņemot vērā to, ka Eiropas Parlamenta Saharova balva par domas brīvību 2004. gada decembrī tika piešķirta Baltkrievijas Žurnālistu apvienībai, - ņemot vērā Padomes secinājumus par Baltkrieviju, kas tika pieņemti pēc 2006. gada 30. janvāra sanāksmes, un Eiropas Savienības un ASV 2006. gada 3. februāra deklarāciju par attiecībām ar Baltkrieviju, - ņemot vērā EDSO Demokrātisko iestāžu un cilvēktiesību biroja (ODIHR) 2006. gada 31. janvāra misijas ziņojumu par vēlēšanu vajadzību vērtējumu, - ņemot vērā Reglamenta 103. panta 4. punktu, A. tā kā Baltkrievijas prezidenta vēlēšanas notiks 2006. gada 19.martā; B. tā kā Eiropas Savienība, Eiropas Padome un EDSO uzskata, ka Baltkrievijas prezidenta un parlamenta vēlēšanas 2000., 2001. un 2004. gadā nenoritēja saskaņā ar starptautiskajiem standartiem; C. tā kā Baltkrievijas iestādes neatkarīgo kandidātu priekšvēlēšanu kampaņām rada tādus šķēršļus kā ļoti īss priekšvēlēšanu kampaņas laiks, ļoti zemi kampaņu finansējuma griesti, ārkārtīgi ierobežota iespēja izmantot valsts un privātos plašsaziņas līdzekļus, atkarība no vietējām iestādēm sanāksmju ar vēlētājiem vietas izvēlē, bet tajā pašā laikā pie varas esošajam prezidentam ir praktiski neierobežota piekļuve plašsaziņas līdzekļiem; D. tā kā opozīcijas pārstāvjiem ir gandrīz pilnībā liegta iespēja darboties vēlēšanu komisijās; E. tā kā vairāki vadoši opozīcijas politiķi pēc tiesas, kurā izvirzītas apšaubāmas apsūdzības, atrodas apcietinājumā un tādējādi ir traucēts vēlēšanu process, kas apstiprina to, ka Baltkrievijas tiesu sistēma tiek nelietīgi izmantota politisku mērķu sasniegšanai un valsts tiesu iestādes nav neatkarīgas; F. tā kā Baltkrievijas varasiestādes ir pieņēmušas jaunus noteikumus, ar kuriem tiek ierobežotas Baltkrievijas pilsoņu iespējas izceļot no valsts un ārvalstu pilsoņu iespējas ieceļot Baltkrievijā; G. tā kā Baltkrievijas iestādes ir uzsākušas kampaņu, vainojot atsevišķas Baltkrievijas opozīciju atbalstošas demokrātiskas valstis politiskās situācijas destabilizācijā un spiegu vervēšanā; H. paužot nopietnas bažas par Baltkrievijas Augstākās ekonomiskās tiesas 2005. gada 20. decembra lēmumu mainīt savu sākotnējo lēmumu un atjaunot bargos, Baltkrievijas Helsinku Komitejai piespriestos sodus, kā arī par negodīgiem naudas sodiem, nodokļu atgūšanu un atkal izteiktajiem draudiem Baltkrievijas Helsinku Komitejas priekšsēdētājai un galvenajam grāmatvedim; I. uzsverot pieaugošo politisko izolāciju, kādā nonāk Baltkrievija, vienīgā Austrumeiropas valsts, ar kuru ES vēl nav parakstījusi vismaz partnerattiecību un sadarbības nolīgumu; J. tā kā situācija plašsaziņas līdzekļu neatkarības un vārda brīvības jomā Baltkrievijā ir vēl vairāk pasliktinājusies, kā rezultātā Baltkrievijas iedzīvotāji nevar saņemt informāciju, kas nepieciešama, lai viņi varētu izveidot savu politisko nostāju un paredzētajās vēlēšanās izdarīt demokrātisku izvēli; K. tā kā Komisija ir uzsākusi jaunu projektu, kura mērķis ir atbalstīt demokrātisku valsts iekārtu un informācijas brīvību Baltkrievijā, tostarp izveidojot radiostacijas, kas raida baltkrievu un krievu valodā; L. ā kā Eiropas Padomes Parlamentārā asambleja ir aicinājusi Eiropas Parlamentu un EDSO izveidot kopīgu Baltkrievijas stratēģiju; M. tā kā nav novēroti uzlabojumi cilvēku "pazušanas" izmeklēšanas, vārda brīvības, pulcēšanās brīvības vai minoritāšu tiesību ievērošanas jomā; N. tā kā vairākas starptautiskas organizācijas, kurās Baltkrievija ir pilntiesīga locekle, tostarp EDSO Demokrātisko iestāžu un cilvēktiesību birojs un EDSO Parlamentārā asambleja ir saņēmušas uzaicinājumu novērot prezidenta vēlēšanas, bet Eiropas Parlaments un Eiropas Padomes Parlamentārā asambleja atšķirībā no 2001. gada prezidenta vēlēšanām šādu uzaicinājumu nav saņēmušas, taču ir saņēmušas informāciju, ka šīs organizācijas nesaņems uzaicinājumu novērot vēlēšanas, 1. nosoda politiskās situācijas pasliktināšanos un aizvien notiekošos Baltkrievijas iedzīvotāju civiltiesību un cilvēktiesību pārkāpumus; stingri nosoda nekritiskos uzbrukumus plašsaziņas līdzekļiem, žurnālistiem, opozīcijas pārstāvjiem, cilvēktiesību aktīvistiem un minoritātēm; nosoda Baltkrievijas Augstākās tiesas lēmumu pārtraukt Baltkrievijas Jaunatnes un bērnu sabiedriskās asociācijas savienības darbību; 2. pauž nopietnas bažas par to, ka saskaņā ar jaunākajiem ziņojumiem, kuros vērtēti prezidenta vēlēšanu apstākļi, gatavošanās vēlēšanām ir saistīta ar stingrākiem ierobežojumiem civiliedzīvotājiem, neatkarīgajiem plašsaziņas līdzekļiem un opozīcijas partijām, kuras pēc 2004. gada parlamenta vēlēšanām nav pārstāvētas Baltkrievijas parlamentā; 3. pauž solidaritāti un atbalstu visiem baltkrieviem, kuri cīnās par neatkarīgu, atvērtu, demokrātisku un tiesisku Baltkrieviju; 4. aicina Baltkrievijas varasiestādes, gatavojoties 2006. gada martā paredzētajām prezidenta vēlēšanām, gan priekšvēlēšanu kampaņas laikā, gan vēlēšanu laikā stingri ievērot starptautiskos standartus kandidātu reģistrācijas un pārbaudes standartus; 5. nosoda nesen pieņemto "pretrevolūcijas likumu", saskaņā ar kuru Baltkrievijas iestādes cita starpā var apcietināt ikvienu, kuru tās tur aizdomās par mītiņu dalībnieku apmācību vai šādas apmācības finansēšanu, vai ikvienu, par kuru ir aizdomas, ka viņš nepareizi atspoguļo situāciju Baltkrievijā vai sniedz informāciju par situāciju Baltkrievijā ārvalstīs vai starptautiskās organizācijās; mudina Baltkrievijas kompetentās iestādes pārskatīt šo lēmumu un noraidīt "pretrevolūcijas likumu"; 6. uzsver, ka, lai prezidenta vēlēšanas varētu uzskatīt par brīvām un demokrātiskām, tām ir jāatbilst šādiem kritērijiem: - pilnībā pārredzami visi vēlēšanu procesa aspekti, sevišķi kandidātu reģistrācija, vēlēšanu komisiju sastāvs un balsu skaitīšana, - vienlīdzīgas iespējas visiem kandidātiem, sevišķi attiecībā uz iespējām izmantot plašsaziņas līdzekļus, īpaši elektroniskos plašsaziņas līdzekļus, un iespējām organizēt priekšvēlēšanu kampaņu, - visām valsts un valdības iestādēm pilnībā jāatturas no jebkādas rīcības, ko varētu uzskatīt par kandidātu, viņu radinieku un atbalstītāju ietekmēšanu, - garantijas, ka nevienam, kas ir iesaistīts (un īpaši tiem, kas nav saistīti ar kandidātiem) prezidenta vēlēšanu novērošanā, novērotāju pieņemšanā darbā un apmācībā, tostarp sadarbībā ar starptautiskām organizācijām, netiks likti šķēršļi darba veikšanai, jo viņu darbs ir būtiski svarīgs vēlēšanu procesa pārredzamības un pārbaudāmības aspekts; 7. atzinīgi vērtē to, ka Baltkrievijas varasiestādes ir uzaicinājušas EDSO Demokrātisko iestāžu un cilvēktiesību biroja pārstāvjus novērot vēlēšanas, taču aicina Baltkrievijas iestādes ļaut EDSO Demokrātisko iestāžu un cilvēktiesību biroja vēlēšanu novērotājiem pilnībā un bez ierobežojumiem pārvietoties pa valsti un novērot visus vēlēšanu procesa aspektus; 8. pauž dziļu nožēlu par to, ka atšķirībā no 2001. gada prezidenta vēlēšanām Eiropas Parlaments un Eiropas Padome nav saņēmuši uzaicinājumu novērot šīs prezidenta vēlēšanas un aicina Baltkrievijas iestādes pēc iespējas ātrāk nosūtīt uzaicinājumu abām minētajām iestādēm; 9. pauž cerību, ka tiks rasta iespēja palielināt to starptautisko novērotāju skaitu, kuri valstī uzturas īslaicīgi, uzaicinot arī citu starptautisko organizāciju pārstāvjus novērot vēlēšanas Baltkrievijā; 10. aicina Baltkrievijas varasiestādes ļaut vēlēšanu dienā rīkot neatkarīgas vēlētāju aptaujas pie vēlēšanu iecirkņu izejas; 11. mudina Baltkrievijas iedzīvotājus piedalīties paredzētajās prezidenta vēlēšanās; atzīst šo vēlēšanu lielo nozīmi, kuru rezultāti nopietni ietekmēs Baltkrievijas nākotni un tās atgriešanos starptautiskajā demokrātisko valstu kopienā; 12. vēlreiz uzsver, ka ES un Baltkrievijas attiecību turpmāka attīstība būs atkarīga no progresa, kāds valstī sasniegts demokrātijas un reformu jomā, un jo īpaši no pārredzamām un godīgām prezidenta vēlēšanām; 13. uzskata, ka, ja Baltkrievijas varasiestādes nespēs nodrošināt brīvas un godīgas prezidenta vēlēšanas, Komisijai, Padomei un Parlamentam ir jādomā par turpmākām iniciatīvām, tostarp paplašinot sarakstu, kurā iekļautas personas, kam liegt saņemt vīzu, iekļaujot tajā jo īpaši tos, kuri ir atbildīgi par jebkāda veida viltojumiem šajās vēlēšanās, kā arī iesaldējot Baltkrievijas varasiestāžu aktīvus; 14. aicina Padomi un Komisiju cieši uzraudzīt situāciju Baltkrievijā pirmsvēlēšanu un vēlēšanu laikā; aicina Padomi un augsto pārstāvi apsvērt iespēju izveidot īpašā Baltkrievijas lietu pārstāvja amatu, ka pasliktināsies demokrātijas principu ievērošana; atzinīgi vērtē neseno Komisijas lēmumu sākt raidīt neatkarīgas ziņas un informāciju Baltkrievijas iedzīvotājiem un paplašināt apraides teritoriju; aicina Komisiju apsvērt iespēju izveidot jaunu Baltkrievijas stratēģiju, ja vēlēšanu laikā un pēc vēlēšanām netiks ievēroti starptautiskie demokrātijas standarti; 15. sagaida, ka šajā stratēģijā būs konkrēti priekšlikumi par elastīgāku ES tehniskās palīdzības un atbalsta pilsoniskai sabiedrībai izmantošanu, kā arī citi pasākumi, kuru mērķis ir demokrātijas atjaunošana šajā valstī; 16. pauž gandarījumu par to, ka Komisija 2 miljonus euro TACIS līdzekļu ir novirzījusi Eiropas Cilvēktiesību un demokrātijas iniciatīvai, kā rezultātā ir iespējama lielāka elastība un efektivitāte attiecībās ar Baltkrievijas pilsonisko sabiedrību; 17. aicina Eiropas Padomes Parlamentāro asambleju, EDSO Parlamentāro asambleju un ASV kongresu, risinot ar Baltkrieviju saistītus jautājumus, sadarboties ar Eiropas Parlamentu; 18. aicina Padomi un Komisiju apspriest Baltkrievijas jautājumu ar Krievijas varasiestādēm, lai noteiktu kopēju atbildību ar mērķi šajā valstī īstenot konkrētas demokrātiskas pārmaiņas; 19. atkārtoti aicina Baltkrievijas varasiestādes nekavējoties atbrīvot Mihailu Mariņiču, Mihailu Statkēviču un citus politieslodzītos un aicina Padomi un Komisiju uzstāt uz to, lai šie ieslodzītie tiktu atbrīvoti un notiktu godīga opozīcijas līderu "pazušanas" izmeklēšana; 20. uzdod tā priekšsēdētājam nosūtīt šo rezolūciju Padomei, Komisijai, dalībvalstu parlamentiem un valdībām,Baltkrievijas valdībai, ASV kongresam, kā arī EDSO un Eiropas Padomes parlamentārajām asamblejām. [1] OV C 320 E, 15.12.2005., 276. lpp. [2] Pieņemtie teksti, P6_TA(2005)0295. [3] Pieņemtie teksti, P6_TA(2005)0363. [4] OV C 65 E, 14.3.2002., 373. lpp. --------------------------------------------------